
            En morgen sist i august måned anno 1885 kjørte Paulus Ek ned Avdal etter et langt
                  og hellbringende opphold på storgarden Eik, selvsamme ettermiddagen nådde han den
                  gamle ferdselsveien som forbandt østland med vestland.

            Nå syntes den blakke fjordingsgampen at det kunne være nok for dagen, den ville opp
                  til prokurator-stallen ovenfor krysset, men måtte værsgo’ ta til takke med en rast
                  nede ved elva.

            Mest hele sommeren hadde den dyrket dovenskapen på krydret beite i Slaraffenland rund
                  Nysetra, og fant at godt gras her ved elvekanten var skral kost. Den snuste og blåste
                  foraktelig, men åt og jafset i seg Ane Lykkjas tørre kakuskiver etterpå. Hans Høyhet
                  mente vel at den hadde fått tilstrekkelig havre, det nyttet lite at den nikket og
                  nikket etter posen.

            Da så store Paulus kløv opp i kjerra igjen og brummet vederstyggelig, prustet Blakken
                  som om den var aldeles utkjørt. Måte på til dagskjøring for en tilårskommen hest –
                  – –.

            Men Paulus godsnakket lurt og nevnte Flåta flere ganger, og hesten lyttet og rettet
                  ørene og rykket til, jevnt og sikkert diltet den videre mot syd. På Flåta fikk den
                  framifrå sørpe og harde brune sukkerklumper, den siklet og løp litt og slapp luft
                  i farta.

            Endelig varslet finnebikkja iltert, og mannen i gjestgiveriet – en gammal skyss-stasjon
                  – kom ut og tok tverr og litt full imot den i mørke kvelden, men da han oppdaget at
                  prestesønnen sto på tunet, ble han svært så blid i målet og bød tjenestivrig velkommen.

            Han hadde nå vel aldri kjørt fram fra Eik på dagen? Du store verden, det var lengre
                  enn lang kjøring. Hastet det slik med å komme til hovedstaden? Ja, han hadde jo vært
                  lenge borte, og forretningene og folka hans ventet vel? Men nå skulle han ta seg av
                  fjordingen, den var litt svett, kjente han, Gild kjøregamp, det – – –, ennå. Akk nei,
                  hverken for hest eller mann varte livet evig på jorda.

            Dermed spente mannen hesten fra skjækene, og Paulus Ek skjøv den nye lette engelsk-kjerra
                  under tak i vognskuret. Han lyttet og kikket, åpnet kjørekista og grep skinnsekken,
                  som lenge før dette hadde vært Ane Lykkjas nistesekk.

            Under klesplagg og saltpølser og ostepakker lå vakre pengesedler, tilsynelatende skjødesløst
                  men betryggende inntuller, små og litt større pakninger, en betydelig kontant-formue,
                  pengearven som Ane, rette moren hans, hadde holdt borte fra dødsboet etter far hans,
                  presten Tarald på Eik. Sekken luktet stramt av ost.

            Snakket stilnet i gjestestua da Paulus Ek huket seg fram under dørkarmen. Han rettet
                  seg i full høyde, tjukk og brei, svarthåret og mektig, ble stående der han sto og
                  brummet en hilsen til tre mannfolk som satt benket i lampebelysning ved langbordet
                  med kortleik og glass –, et par storbønder fra nord i dalen og en fremmedkar som kunne
                  likne på en tømmerhandler.

            Knut Rasten, nokså sikkert, tenkte han. De hilste behersket tilbake alle tre, de to
                  bøndene raue i fjesene og velfødde og nokså fulle. Men de bar rusen pent, vante som
                  de var med brennevinet, og på vakt for ikke å miste for mye av sin rettmessige, dyrebare
                  verdighet.

            Den eldste bonden reiste seg ustøtt og skrudde på oljelampa. Nå kjente han til at
                  Paulus Ek var en underlig mann som aldri smakte sterkere drikk enn kaffe, men ba ham
                  tykk i målet om å sette seg «borttel». Lengje sia sist – – –. Et aldri så lite glass
                  tok han vel?

            Takk som byr, men han skulle legge seg, han kikket etter ei av jentene.

            Kvinnfolka sov jo nå, klokka gikk mot ni på kvelden. – «Høhø.»

            Paulus Ek nikket og huket seg ut under dørkarmen. I gangen kunne han ikke unngå å
                  høre at den fremmede sa kvikkt innenfor: – Håkken va det? Svarte-Paal, veit eg?

            – Jau, han sjave, høhø.

            – Diger kær – – –.

            – Å jau, ikkje nokkon vetlgut, ikkje snau hell – – –.

            *

            Han gikk ut på trappehella. Månen var borte, men stjernene skinte blankt på en blåsvart
                  himmel. Været kunne bli vakkert framover med kjølige netter og varme sensommerdager.
                  En mild vind førte med en frisk ange av landsens møkk og suste sin gamle monotone
                  melodi i skauen bak låven.

            Kjent og kjært, bondelandets fred dulmet, lite behøvde å haste på timen eller dagen
                  for en som han, ja, ofte lot den fattigste trellen tid være et omtrentlig begrep på
                  landet.

            Avdal var en god verden for den som satt trygget med storgard uten gjeld, og hverken
                  han eller hans kom til å lide noen nau om han fant på å slå seg ned der oppe langt
                  fra byens ståk.

            En kort stund grep ettertanken og vemodet ham, han følte sin ensomhet. De gamle hadde
                  rett, tia løp fortere enn man forsto i øyeblikket. Han var alt seks og førti, snart
                  en gammal mann i de unges øyne.

            Ti-elleve år av livet hadde byen tatt, ikke at han angret, men om han brøt av og lot
                  by være by?

            Etterkommeren hans, enesønnen i byen? Tanken på den skrale, sky gutten gjorde ham
                  varm, og engstelig som ellers.

            Om han tok gutten med og ble bonde på storgarden igjen? Lot det seg gjøre? Å jo, han
                  gjorde vel det han ville. Men gutten tydde til mora, bare til henne, og hun, hun ga
                  ikke etter i første omgangen. Det måtte bli et rov fra en viljesterk kvinne som ikke
                  var ham nådig lenger.

            Rovet skulle han utføre med glede i tilfelle – – –, ta gutten med til et ferieopphold
                  neste sommeren, gi ham en gild hest og la ham gro opp på Eik, gi ham en dyktig lærer.
                  Gutten kunne lengte, var det godt for gutten? Det sto annet i veien – – –.

            Det hastet ikke, han skuttet på seg og rugget på den ruvende kroppen i mørket.

            Mannen kom med ei osende lortløkt fra stallen, nå skulle det snart bli mat og seng.
                  Han fulgte Paulus Ek til det største og beste gjesterommet borte på gangen, tente
                  ei praktfull ny hengelampe og alle lys i kransen rundt.

            Han hadde ikke kongen på besøk hver dag, spøkte han, da Paulus Ek brummet at det var
                  vørdslaust å spolere de vakre kjøpelysene for hans skyld.

            Snart sto den beste jenta der, halvgammal og søvnig, men blid med digert matbrett;
                  hun la duk på bordet og dekket fort og øvet – – –; han måtte værsgo’ ta til takke
                  med det lille huset formådde så seint på kvelden. Slikt besøk hadde de sannelig ikke
                  ventet.

            Han satte seg, sjøl søvnig, og begynte å ete; hun hentet nytt sengetøy og redde den
                  breie senga, banket i putene og skottet innfult på ham. Her var plass til en svær
                  kar som han, til stor kjerring òg. Synd at han skulle sove aleine – – –.

            Å, hun måtte så gjerne kaste bunaden og krype oppi mens han tok en bit mat, men han
                  ville varsku om at han kunne snorke fælt.

            – Eg au, sa jenta rappt. Hun var tilvant med mange slags farende folk, og Paulus Ek
                  hadde tatt inn på Flåta på oppvei og nedvei i mange år.

            Hun ga seg usjenert tid og spurte om den og om den i Avdal. En bror av henne holdt
                  til på en plass ovenfor Moflata, en yngre bror lenger opp, han mente å dra til Amerika
                  på vårparten med familien, han som andre.

            Paulus Ek ante at hun var informert om mye av det som hadde foregått på prestegarden
                  og på Eik før og etter presten Taralds bortgang.

            Jo, han i stua var Knut Rasten, riktig nok, han eide gard et sted sørpå nå, og handlet
                  med skau og tømmer som han hadde gjort lenge. Rik ungkar, det ble sagt at han var
                  totning, men han snakket ikke rett totenmål hell, braut på litt av hvert liksom og
                  snakket fint bymål om han gad.

            Svært så disse handelskara slo til seg garder og skauer, mange måtte pantsette og
                  selge i dalene nå, for å få kontanten. Reint ille var det, gardfolk som plassfolk
                  dro til Amerika – – –, meining i slikt?

            Nå skulle hun ikke bry ham med preket sitt lenger. Ville han ha kaffi? Nei, nei, men
                  hun kokte så gjerne. Ikke sovemedesin nettopp, kaffi.

            Så spurte hun alvorlig om sønnen hans i byen. Sprek gut vel? Var han ikke åtte–ti
                  år gammal alt?

            Ti år. – Jo takk, guten hadde det riktig bra. Han brummet betenkt og åt. Ryktene,
                  de kunne ingen låse inne, de ség inn i hver krok.

            Å ja, hun husket så inderlig godt at Paulus Ek kjørte til byen sammen med prokuratoren
                  i fem og sytti – – –, nei i fire og sytti var det vel, elleve år siden våren som var.
                  Tia den går og den går. Hun hadde sett ham et par ganger lenge før, første gangen
                  kjørte han faren, presten, sørover.

            Kunne han huske at han hadde satt i et stutebrøl midt på natta så hele huset rista
                  begge nettene? Og mann og kjerring og jenter og gjester fløy halvnakne rundt i gangene
                  og trudde at en var drept – – –, ikke begrep de å brølet kom fra, men hun tidde. Og
                  at han ba henne holde kjeften da hun prekte ham ihjæl? Hoho – – –, men hun var stygt
                  forgapt i ham, da, og det var vel alle jenter der han fór?

            Mens hun tenkte på det –, var han i slekt med gamle Ane Lykkja, husholdersken på Eik?
                  Nei, men Oline hadde sagt engang at de var noe i slekt og at de liknet på hverandre,
                  ikke at hun kunne se det, uten kanskje på det litt krumme neseskaftet hans. Men forresten, hverken
                  presten Tarald eller de andre hadde slike neser, prestefolka hadde da ikke hatt slekt
                  i Hallingdal? Nei, det var det hun visste. Folk sa så mye tull.

            – Dei gjer – – –.

            Jo, nå skulle han bli kvitt henne – – –, hun gjespet og nikket, og forsvant for å
                  sove videre og stå grytidlig opp. Hun sto for stellet på Flåta, ferm og dyktig.

            *

            Sjølfolka regnet jenta mest som ei datter, de hadde tatt henne og søstera Oline til
                  seg som halvville jentunger fra en fattig fjellplass engang.

            Oline hadde giftet seg tidlig og flyttet til nedre Avdal, mange mil nord for Flåta,
                  og der satte folk på henne oppnavnet «Raumegrauten».

            Oline hadde rekt gardimellom og bedt om avlagte klær og mat og «en aller så liten
                  skvett raume» – – –, til en tæringsjuk mann og en skral ungeflokk, år etter år, vinter
                  som sommer. Rømme var god kost for de sjuke.

            Mannen og ungene var reist til en annen verden, en bedre verden for dem, kanskje,
                  men hun hadde fått beholde en kjekk sønn. De bodde i Drammen nå, sønnen drev som bygningssnekker,
                  hun som bakstekjerring – – –, og som spåkjerring i det halvskjulte.

            *

            Maten smakte som bestandig på Flåta, Paulus Ek åt, gikk så ut på trappehella, gikk
                  inn igjen og tok Norges største nattskjorte i kleskofferten.

            Før han kledde av seg, blåste han ut lysflammene og lampelyset og kikket i vinduene.
                  Han så ingen, men de pleide huke seg ned eller stå inntil veggen på sidene. Ikke bare
                  for ungdommene var vinduskikking kjær underholdning, for mange kanskje den eneste,
                  og her på utsia mot landeveien var de vel trygge for den gneldrende finnebikkja.

            Den solide senga knakte under ham, han forsynte nistesekken bak puta og strakte kroppen
                  og gjespet høyt. Trygt og godt med pengesekk så nær hue, god følelse.

            Stille mørk augustkveld – natt for ham og alle andre – klokka var ti på kvelden. Like
                  stille her i dalen som i Avdal, ikke et lys noe sted, ingen lyd uten litt elvebrus
                  og et lett vindsus i skauene.

            Han pustet tungt ut i et sukk – – – huff, han måtte ete mindre, han var altfor tjukk.
                  Snart – – –, tenkte han ergerlig, og sovnet brått.

            *

            Midt på natta våknet han av sitt eget fryktelige bjønnegaul, et brøl som ristet vegger
                  og tak. Han hadde drømt at Knut Rasten løp av sted med nistesekken, og sjøl kunne
                  han ikke rikke seg av flekken.

            Han ble sjeleglad da han kjente at sekken lå bak puta. De gikk i dører og barbeinte
                  i gangene, hørte han – – –, det tasset utenfor, én banket forsiktig på. Jenta sa noe
                  og klukket og lo dempet, han brummet, og måtte le sjøl, – høhø – høhø. Så sovnet han
                  brått igjen og sov i ett til langt på morgensia.

            Jenta vekte ham og satte brett med kaffe og bakkulseskakur foran senga. Klokka var
                  sju, hadde han tenkt å sove rundt, kanskje? Matbord ventet i stua.

            Det hastet ikke med ham, Blakken skulle hvile. Åssen sto det til med bøndene og Rasten?
                  Reist?

            De hadde sittet lenge, og kaksene snorksov ennå, men Rasten var på beina. Tok bestandig
                  forsiktig til seg av det sterke, han da.

            Paulus Ek drakk kaffe og hvilte, støl etter den lange kjøreturen.

            Før han gikk fra vognskuret til stallen la han nistesekken i kjørekista og trykte
                  lokket godt på, det knepte skarpt i låsen.

            Flåta-guten hadde striglet og børstet blakken skinnende blank, den humret en hilsen
                  og stakk mula ned i krybba igjen. Edel hest, og ingen kunne tru at den var for gammal,
                  om de ikke kikket på tennene da.

            Han husket så godt en bestemt høstdag, en hestehalling solgte ham fjordingen som ettåring,
                  og han hadde fart pent med den i lettkjøring og betraktet den som en god venn nå,
                  en trufast gammal venn, ja.

            En gild hest var ikke å forakte, i grunnen ble han ikke bebyrdet med for mye vennskap.

            Halvbrødrene hans, Peter og Thomas – – –, jo, de kunne være vennlige nok.

            Mikkel Haldorsen, den eldre fetteren hans i byen, likte at han hilste på, det var
                  så. Men med den eldste sønnen, Haldor Mikkelsen, forsøkte han iallfall å pleie et
                  vennskap. Ja, Torkel Sveen da, sakføreren, men han var utgammal. Kvinner regnet han
                  ikke med slik, det ble liksom på en annen måte med dem.

            *

            Som han sto der bøyd i den lave stallen og mintes at han ikke hadde hatt en eneste
                  venn, selv ikke som gutt, kom Knut Rasten inn for å se til sin egen hest, en brun
                  dølagamp. Den humret imot ham, og gampene løftet på huene bortover i båsene.

            Rasten nikket og sa at det var da hyggelig å få hilse på Paulus Ek, han hadde kjent
                  faren, presten Tarald, tålelig godt.

            Paulus Ek svarte at han visste det. Underlig forresten at Rasten ikke hadde besøkt
                  faren på Eik?

            Ikke så underlig – – –, men han kjente garden likevel, han.

            De gikk ut på tunet sammen snart etter, valanderte sakte rundt og så på uthusene,
                  gamle grå bygninger.

            Ikke noe til gardsbruk, mente Rasten, men folka gjorde produktene ut i god pris til
                  gjester. Ikke dumt. Om dølene kunne drive på den måten alle sammen? Nå var det uråd
                  å skaffe nødvendige kontanter for den som ikke hadde drivbar skau, og tømmerprisene
                  var elendige, det ble verre og verre. Fælt mange steder – – –.

            Så kjøper du skauen lett, men ikke skauen min, tenkte Paulus Ek.

            Rasten målte ham med rappt, grått blikk, han var bare så middels høy sjøl og pent
                  skapt, ikke for tjukk, og godt femti. Ingen pratmaker, men han pratet litt i vei nå
                  for å feste bekjentskapet, kanskje for å komme på skuddhold. Presten Tarald og han
                  hadde gjort mang en skauhandel sammen, opplyste han stolt, stolt fordi han var kommet
                  i så fint selskap.

            I den første tia hadde presten gitt ham provisjon for å stå som mellommann på papirene,
                  greitt for presten, greitt for begge parter. Siden fikk han lov til å skyte inn noen
                  kontanter, men sto alene i kontraktene. Greitt det også, han tok inn litt større fortjeneste
                  på det viset, men – –.

            Ærlig talt, presten hadde vært svært nøye, og kort for hue, da, han hadde av og til
                  påstått at han ble snytt. Ja engang var de kommet riktig i tottene på hverandre. Paulus
                  Ek kjente vel til den saka? Skjønt presten var ikke av de som førte mye videre – –
                  –.

            Jeg leste alle brevene uten at far min ante det, det var gilde brev å lese, det ja,
                  jamen kunne du få sagt det, Rasten, tenkte Paulus Ek.

            Han meddelte kort at far hans hadde omtalt ham, men ikke i forbindelse med forretninger.

            Paulus Ek dreiv jo stort i hovedstaden? Skinnhandel, garveri – – –.

            – Ikkje noko å tala um, små greiur – – –.

            Nå – – –, ikke så ganske smått vel? – – – Han var blitt ved hele Eik-garden, Liskauene
                  med? Ikke dårlig. Fint tømmer både i Eikskauene og i Liskauene, milevis med fint tømmer.
                  Han skar vel endel på elvesaga?

            Men om han la ei tømmerrenne forbi fossen kunne han ta tømmeret fram til Movatnet.

            Paulus Ek hadde tenkt noe slikt, det sto forresten gild tømmerskau nedenfor fossen,
                  men lenger enn til Movatnet kom han ikke.

            Å nei, det ville kanskje koste for mye, og Mo-bøndene hadde vel ikke makt nok og framferd
                  nok til å bygge ut elva sjøl?

            – Næ – – –, va det likt?

            De gikk inn til matbordet i stua sammen, og Rasten fortsatte å prate skaudrift. Paulus
                  Ek hadde hørt den slags prek før, Rasten snakket som andre skauhandlere.

            Lønnsom forretning i lengda for den som forsto å drive. Riktignok var det skralt akkurat
                  nå, men det gikk så opp og ner med den handelen. Kjøp når ikke andre kjøper –. Sjøl
                  dreiv Rasten noe i det små, men trudde nok at han kjente spillet, og bøndene ville
                  mer enn gjerne selge her og der. Han var kommet litt seint i gang, og det meste av
                  det han eide – ingen stor kapital – lå i noen få skauteiger og i garden, han manglet
                  penger til større drift.

            Han ymtet om kompaniskap, prosent-deling etter klart regnskap; ingen torde si at han
                  hadde forsøkt å snyte forbindelsene sine. Det kunne bli rift om trelast snart, det
                  visste Paulus Ek like godt. Med kontanter i bakhanda –, ingen fare, stor gevinst,
                  når tia rettet seg.

            Foreløpig var Paulus Ek opptatt med forretningen, men om de møttes senere, neste år
                  for eksempel?

            Igjen snakket Rasten om Eik- og Liskauene. Det kunne tenkes at han var interessert
                  i å kjøpe om Paulus Ek tok tømmeret fram til Movatnet bare. Til rimelig pris, da,
                  helt der oppe – – –.

            – Så? Paulus Ek stusset.

            Rasten snakket godt, og Paulus Ek tidde godt og lyttet interessert og tok mål av mannen,
                  og åt.

            *

            De skiltes som gode venner, Rasten kjørte ned dalen, Paulus Ek mente å dra videre
                  neste dagen, hadde han sagt. Men snart etter dro han nordover igjen, ikke sørover
                  mot målet, hovedstaden.

            Denne gangen fikk Blakken lov til å løpe opp til prokuratorgarden godt tre timer senere,
                  og den gamle prokuratoren likte at de kom. Bare en og annen bonde besøkte ham, han
                  var giktisk, rik, men ensom i stort hus, og ute av humør. Han hadde sine plager og
                  sin sorg, krangel med arveberettigede, lengsel etter den bortkomne sønnen.

            Jeg har hatt brev fra Torkel Sveen, sa han. – Han skriver så vakkert, som en ungdom,
                  og han er syv år eldre enn meg, fem og firs – fem og åtteti –. Han søkte opplysninger
                  om en av slekten din, jeg svarte i dag og la ved avskrift av et dokument. Han arbeider
                  med slektsgranskningen fremdeles – – –, nu skal du snart få god middag.

            Men du blir svær, Paulus, jeg vil anbefale deg å spege kjødet. Hva har du så på hjertet,
                  gutten min? Nu ja, vi venter til maten kommer. Sulten plager deg vel voldsomt, hm.

            Under middagen spurte Paulus Ek om prokuratoren kjente Knut Rasten tilstrekkelig godt.

            – Godt og godt, hvem kjenner et menneske godt? Jeg har aldri hørt noget ufordelaktig
                  om ham, tvertimot. Han var flink i samarbeidet med din far, at han holdt ut så lenge,
                  tyder på at han ikke er nogen vinglepave. Presten behandlet ham som en ringe tjener,
                  og dog var Rasten til stor nytte for ham. På det kompaniskapet – om vi kan kalle det
                  så – fortjente Rasten endel penger, ikke så mange. Han var fattig før det, det preger
                  ham ennu. Siden har han ved forsiktighet og gunstige kjøp samlet en formue, ikke stor,
                  tror jeg.

            Han er dyktig, iallfall ivrig og arbeidsom og svært forsiktig. Om han hadde tatt nogen
                  ved nesen, tror jeg nok at jeg hadde kjent til det, skjønt her oppe har han ikke fått
                  handel i stand, bare gjort et par forsøk, sist for kort tid siden – – –. Ja, riktig,
                  du vet altså at han ville kjøpe? Har du det fra ham selv?

            Paulus Ek brummet at han hadde snakket med Knut Rasten samme formiddagen på Flåta.
                  Var det ikke meningen hans å kjøpe den lange teigen fra Movatnet og nedover? (Rasten
                  hadde ikke nevnt at det var meningen hans.)

            – Aha, og nå vil du kjøpe selv?

            Det ville han.

            – Ikke meg imot, skjønt tiden er sjaber for tømmerforretninger. Rasten fikk ikke stykket,
                  han var for knegen. Siden du allikevel kjenner noget til saken, (hvilket Paulus Ek
                  ikke gjorde) begår jeg ingen indiskresjon ved å gi deg nøyaktige opplysninger. Handel
                  kom ikke i stand, og mannen har selv snakket. Dumt av ham.

            Prokuratoren skjenkte i et glass fra en hollandsk geneverkrukke, tømte det kvikkt
                  og harket. Tok en til og pustet behagelig ut.

            – Som sagt, Knut Rasten ga bud på elvestykket fra din grense hitenfor Movatnet. Mobøndene
                  – de er jo åtte stykker tilsammen – ville selge med visse forbehold. Han har underhandlet
                  en gang før, for ikke lenge siden.

            Bøndene betvilte sterkt at han kunne bygge ut så elven ble fløtbar, og selv har de
                  vel aldri tenkt så langt. De mangler penger, de kan nesten intet få for produktene,
                  heller ikke for tømmeret der det står vakkert oppe i liene. Selv nede ved Randsfjorden
                  er tømmerprisene så elendige at det ikke lønner seg at hugge. Nei, vent litt – – –.

            Rasten fristet med at han skulle kjøpe deres tømmer senere, straks utbyggingen var
                  fullført, men han bød så lite for elven og granskoven på hver side, at selv de begrep
                  at dette var et skambud og til liten hjelp.

            Nei, jeg kan ikke fortelle deg hvor lite han bød, men jeg kan si deg at om du går
                  så langt som til åtte tusen kroner, ett tusen til hver, så får du muligens en mils
                  elv nedover fra ditt Movatten. Arealet står på eget skjøte, det forenkler saken.

            For dem er et tusen kroner mange penger, du hjelper dem stort, særlig om du bygger
                  ut. Da kan vel også de få solgt en del stokker i tiden fremover? De underhandler heller
                  med deg enn med en fremmed, og den som meget har, skal meget gives. De tror sikkert
                  at du er ustyrtelig rik, hvilket du nok er. Takk, ikke nekt, jeg fraber meg snikksnakk.

            Neste morgen dro prokuratoren i høyrygget karjol og Paulus Ek i kjerre opp mot Avdal.
                  Tidlig på ettermiddagen nådde de toppen av Mobakkene og kjørte på en steinet vei inn
                  til Tveit, den største garden i en bortgjemt grend et stykke på siden av den lite
                  beferdede dalen, en ikke særlig stor gard med flate jorder men skrinn jord.

            Som på Ner-Tveit og de andre Mogardene like nordenfor – seks stykker – vokste det
                  furu på flata under den brattlente granskauen. (Det lå tre Mogarder lenger opp i Avdal.)

            Det var vakkert på Moflata, men den tørre jorda ga små avlinger, setrene lå høyt og
                  langt borte.

            Engang hadde det ligget en eneste gard på platået, etter hvert var den blitt delt
                  mellom etterkommerne. Mogardene var ikke av de store, brukerne ikke for ivrige med
                  gammal redskap, men de spedde vakkert på med fisk og vilt til mange munner.

            Som han kjørte opp til de grå tømmerhusene, tenkte Paulus Ek at nå skulle han møte
                  Gro Bakken, kusina, datter av den forlengst avdøde farbroren hans, smeden og klokkemakeren
                  Haldor Mikkelson Bakken. Han hadde ikke sett henne siden hun var blitt gift for over
                  tjue år siden, hun hadde ti barn, halvdelen av flokken for voksne å regne. To døtre
                  alt gifte, de to eldste sønnene arbeidet på farm hos morbrødrene i Amerika.

            Han ventet å møte en mer eller mindre slitt kvinne, halvgammal gardkjerring, preget
                  av tungt stell og mye tråkk, skjønt han hadde hørt si at hun var pen fremdeles.

            Da han kjørte forbi husgavlen, så han ansikter bak rutene, en lyslugget liten kar
                  trykte nesa flat.

            Han steg tungt ned fra kjerra, og straks han hadde hjulpet den stivbente prokuratoren,
                  kom hun alene ut, sto der i kveldsola og stirret alvorlig mot dem og strøk over et
                  stort mørkblondt hår med slank hand. Det taket kjente han så godt, det var fra igår.

            Mange hadde i sin tid regnet henne som bygdas og dalens vakreste kvinne, ikke minst
                  han, og han så nå liten forskjell, hun var de årene eldre, men vakker og like god,
                  og velpleid og fin.

            – Du blei lengje burte, sa hun stille, og rakte ham handa, han holdt den inne i sin
                  store en god stund. Hun rødmet som den gangen, han så at tårene kom, og han, han kunne
                  ikke få fram et ord. Hun forsto jo, hun smilte opp til ham og strøk sakte over kinnet
                  hans.

            Mannen, Arnfin, en eldre mager og godlynt fjelldøl kom til, og avkommet, en etter
                  en, og tre gamle. Mor Bakken var på besøk, hun hilste blid og snill, som bestandig.
                  Han hadde da sett henne iblant med års mellomrom.

            *

            Prokuratoren og Paulus Ek måtte bli boende i seks dager, skjønt alt var drøftet under
                  Rastens to besøk. Prokuratoren førte litt arg ordet i stua og ute for sin part, Arnfin
                  Tveit for Mobøndene. De kjente da prokuratoren.

            Arnfin trudde at Paulus Ek – kanskje – var mektig nok til å bygge tømmer-renner av
                  stein og stokker, og demninger. Bøndene nikket og sa nesten ingenting.

            Men ville Paulus binde seg til å bygge ferdig innen en bestemt tid?

            Det ville han ikke, det kunne han ikke, det kunne ingen, sa prokuratoren ergerlig.
                  Hadde de tenkt å bygge ut selv, hm. Bøndene knegget, han var mye gretten, den gamle
                  prokuratoren, men ufarlig, morsom innimellom, og en luring.

            Paulus Ek mente aldeles ikke å ta elva med til byen, men ved tid og leilighet mente
                  han å bygge ut for å få sine egne stokker fram, vel å merke om han maktet oppgaven,
                  eller etterkommerne hans maktet den. I tilfelle kunne Mokarene fløte stokkene sine
                  fram eller selge på elvebakken, de skulle få full fløtningsrett, selvfølgelig, og
                  gratis. – De hadde vel heller ikke noe imot å fortjene noen skillinger under oppbyggingen?
                  Og kontant betaling på flekken, så å si for ingenting. Nyttet de elva? Nei – –. Fisken?
                  Behold den.

            Det krydde av mennesker på Tveit i de spennende dagene. Gamle og unge og småunger
                  gikk og løp ustanselig mellom Mogardene og Tveit, hele Moflatas befolkning, nær hundre
                  stykker, måtte følge med, høre om det ble penger, og se kongen fra Eik, Svarte-Paal,
                  dalens, kanskje landets sterkeste kar, sønnen til den rike presten Tarald, sønnesønnen
                  til Mikkelfanten. De halvgamle og gamle husket ham, han levde som en eventyrskikkelse
                  på Mogardene som i dalen.

            Ulidelig spenning. I stua på Tveit satt Paal og prokuratoren og åtte alvorlige ektepar,
                  alle de andre sto og satt og gikk på tunet og bak låven, gikk og løp på veien. Hverken
                  mødre eller fedre røpet noe angående underhandlingene.

            Elvebefaring fra tidlig morgen til ettermiddag fire dager, omtrent mila nedover og
                  mila tilbake igjen, et umenneskelig slit i ulende for Paulus Ek. Han peste og sukket,
                  dumpet ned på fjellet, på en stein, på råtne trestammer, hvilte og dro den tunge kroppen
                  opp igjen, fløt på skjære viljen, og labbet sint videre nær Arnfin.

            Her en steindemning, her ei lang renne, her en demning igjen. Arnfin kjente elva, han pekte og instruerte.

            Bøndene nikket og gikk lette som geiter foran, seige og magre, kvikke i bevegelsene
                  som i kjeften når de en og annen gang fant på å si noe, og alle åtte var så like av
                  utseende som en flokk brødre mellom førti og seksti.

            Skjønt han slet hardt i ulendet, fulgte Paulus Ek nøye med i Arnfins utlegninger.
                  Elveutvidelser her og der var farbare, og tre litt lange, løse demninger, steinurer
                  i utpekte smale løp kom til å legge fløtbart vann over de verste strekningene, rennene
                  ville gjøre resten. Ungdommene på Moflata ville sikkert ta på seg å kaste gråstein
                  i elva for en rimelig dagsbetaling, halvkrona eller så, og her var det ingen mangel
                  på gråstein.

            Han hadde kikket litt på det uryddige elvefaret som yngre, men nå så han at en utbygging
                  kunne være overkommelig, det hadde sikkert også Rasten sett.

            Den femte ettermiddagen valanderte han støl og elendig fram og tilbake i stua på Tveit,
                  mens bøndene og kjerringene ség til plassene ved langbordet. Tjue år var han ikke
                  lenger, ikke tredve heller, å nei.

            – Huff, han virket ikke mye lysten på å kjøpe, Svarte-Paal, han satte seg tungt og
                  nikket likegyldig til prokuratoren, for å få saka kvikkt ut av verden liksom. Bøndene
                  mumlet alvorlig seg imellom – – –, om været.

            Prokuratoren kremtet og sa grettent: – Er det så at du ikke tør gi deg i kast med
                  elveleiet, så gi beskjed straks, min kjære Paulus.

            Paulus svarte ikke at oppgaven var umulig eller nesten umulig, han løy aldri slik,
                  han ville ikke ha nedrakking etterpå. Men han ga motvillig så lavt et bud at bøndene
                  mistet håpet. De stirret betenkt på Arnfin, ei kjerring sa rappt: – Tala no, Arnfin.

            Åtte tusen kronur, sa Arnfin stillferdig og uberørt. Prokuratorens mistrøstige prek
                  og Paulus Eks likegyldighet narret ikke ham, skjønt han nok mente at prisen var drøy
                  sjøl. Han visste at tømmeret ikke var salgbart så langt oppe i dalen ennå.

            Uten å fortrekke en mine i det store ansiktet, satt Paulus Ek ved enden av bordet
                  og lot prokuratoren snakke, av og til brøt han ham av, brummet kort, og tidde igjen.
                  Han fylte rommet, han virket dominerende som en østerlandsk potentat blant fattige
                  undersåtter.

            Mobøndene stolte på sin klan-leder, målet var åtte tusen, ett tusen til hver familie,
                  og et salg kunne mulig gi andre fordeler seinere. Men å få Svarte-Paal til å gå så
                  høyt –.

            Paulus Ek visste at bøndene forlangte altfor lite, det var heller ikke liketil å bedømme
                  eiendommens verdi i penger, men om han slo til for tidlig, ville de be om betenkningstid
                  for å oppnå bedre pris. Han var bonde, han kjente bønder og forsto å seigpine i en
                  handel like godt som dem, og han hadde større øvelse, og satt med det fristende agnet,
                  storpengene i kontanter.

            En pantobligasjon var til liten hjelp og av tvilsom verdi. Om de i det hele tatt fikk
                  lånt på den eller solgt, måtte de minst gi fra seg halvparten som «rabatt», hva nå
                  det kunne være. Knut Rasten hadde bydd et lite kontantbeløp og en ikke for stor pantobligasjon
                  med lav rentefot.

            Prokuratoren ble mer og mer gretten, kjerringene blunket til hverandre, og mennene
                  måtte smile midt i gravalvoret. Han strakte på den tynne, skrukkete halsen og gol
                  med ynkelig skurrende stemme som en hes hanekylling til slutt.

            Etter en langtekkelig underhandling – få ord og talende pauser – sukket Paulus Ek
                  tungt og så på Arnfin, og nikket.

            Arnfin smilte et seierssmil og ga handslag, kjerringer og menn slappet av og begynte
                  å snakke livlig sammen – til dem å være – glade som store stillferdige barn.

            Tusen kroner var en liten formue for hver enkelt familie, åtte tusen gjorde grenda
                  velstående. Folket på Moflata brukte nesten ingen penger, det lille de fikk for produkter
                  gikk til skatter, som de pruttet iherdig ned i fellesskap med Arnfin som ordfører.
                  Det veide jo at hverken stat eller kommune hadde nevneverdige utgifter på dem.

            Nå tok prokuratoren fram skjøte og kontrakt, det var bare å fylle ut og undertegne.
                  Arealet med elva var registrert på eget nummer, det lettet overførselen betraktelig
                  at skylddeling ikke var påkrevet.

            Paulus Ek meddelte at Arnfin kunne hente pengene hos prokuratoren når som helst mot
                  kvittering fra samtlige. Prokuratoren skrev så ut en kvittering, bøndene undertegnet
                  møysommelig og lot Arnfin beholde papiret.

            Dermed hadde Paulus Ek overtatt enda et stykke av Norges land, mila langt, et par
                  kilometer bredt – «fra bygdevei til elv, fra og med elv til naboskov på den vestre
                  side», – fjellrabber med granskau, urer og bart fjell, og ei stri, steinet elv midt
                  i.

            Bøndene regnet ikke med den glisne granskauen langs elva, men Paulus Ek visste at
                  den kunne bli verdifull engang. Det som telte mest: han ville få anledning til å føre
                  tømmer fram fra mileskauene sine ovenfor etter utbyggingen.

            Som gammal hadde farfaren, Mikkel Rønningen påstått at det likevel var en forholdsvis
                  enkel sak å gjøre elva fløtbar, men sønnen, presten Tarald hadde ledd hånlig av en
                  så fantastisk plan.

            Sønnen hans igjen, Paulus Taraldson Ek hadde endelig kommet til å forstå at det hele
                  var overkommelig, men først etter samtalen på Flåta, og etter elvebefaring sammen
                  med Arnfin på Tveit.

            Nå kom ryktet til å fly på vinger i dalom. Og Knut Rasten – – –. Ikke at det sjenerte
                  Paulus Ek det ringeste om Rasten ble olm som en stut, arg som en lemen.

            *

            Viktig handel avgjort og tilfredsstillende for bøndene som for Paulus Ek. Søndagen
                  fulgte han Arnfin til de andre Mogardene for å hilse på, han gjorde det kort utenfor,
                  han måtte kjøre nedover samme dagen.

            De syntes nok det var gildt at han kom. Ungdommene sto på ærbødig avstand. – Svarte-Paal
                  sjave – – –, han skulle være så kjempesterk at – – –. Det ble sagt at – – –.

            De litt eldre kunne bekrefte at sterk var han. Som gutt hadde han lagt de beste Mo-karene
                  på ryggen i et blunk. Men Haldor, farbroren hans var minst like god, og Tron, yngste
                  broren til Mikkelfanten bedre enn dem begge og de mange som hadde forsøkt seg. Seksti
                  år gammal hadde han kastet den langt yngre kjempa fra Bagn tre ganger på rad i første
                  taket, og kjempa, som hadde skrytt av at han var landets sterkeste kar, måtte erkjenne
                  at han ble vetleguten i Avdal.

            De grå tømmerhusene i Mo-grenda lå ikke langt fra hverandre, og den ene familien lignet
                  påfallende den andre. Kjerringer og menn, avkom og gamle hadde felles preg, fremmedfolk
                  kunne ikke se forskjell på jevnaldrende. De stammet da også fra én gard, den forhenværende
                  Moflat, de tilhørte en stor familie.

            Arnfin fortalte på veien at ingen hadde ført en fremmed kvinne eller mann som ektefelle
                  til Mogardene, ikke i de siste hundre åra iallfall. Han sjøl var en unntagelse. Men
                  mange hadde flyttet ned i bygda og til andre bygder og giftet seg der – og i Amerika
                  – etter den gangen for lenge siden da Paulus hadde vært på besøk sammen med farbroren
                  Haldor. Var han ikke femten – seksten år gammal? Han husket nok det oppholdet?

            Seksten, trur eg – – –, jau, seksten.

            Slikt glemte han da ikke? Farbror Haldor hadde smidd for Mobøndene av og til, skodd
                  hestene og stelt på redskapene, og hadde tatt ham med som oppslager, latt ham smi
                  også. Bøndene smidde jo sjøl, men det ble mer skikk på sakene når Haldor spilte sin taktfaste melodi på ambolten.

            Han var lysten på å bli smed den gangen, Paulus prestesønn, – manglet ikke handlag,
                  og lignet på en stor, svart smedfant av smedslekta, hadde Haldor sagt.

            En gutslamp drømte om å bli smed, en annen om å bli prest – – –, så ble kanskje den
                  første prest og den andre smed, ellers gikk det jo helst slik at guten måtte takke
                  til om han kom igjennom livet på et vis og berget føa. Han ja, han hadde snart funnet
                  ut at han ikke ville finne gullskillinger i smia. Han tenkte å bli rik også, og rik
                  var han blitt, men det hendte sannelig at han kunne stå i ei smiedør og misunne en
                  svart smed som alvorsfylt formet glødende jern for ussel betaling. Det lå noe der,
                  på et høyere plan liksom – – –, han følte det slik i enkelte stunder.

            Visst husket han, Haldor og han hadde bodd på Ner-Tveit, den nest største av Mogardene.
                  Ingen av dem var videre til garder, jordflata på alle åtte tilsammen dekket kanskje
                  en tiendepart av flatene rundt Eik, men på åsene eide de mye fin skau som sto der
                  til lite nytte.

            Den høsten hadde han begynt å forstå at han gikk med krefter av de største i kroppen,
                  som farbror Haldor, som gamle Tron av samme slekta.

            Ungdommene på Moflata ville jo prøve prestesønnen, de sterkeste hadde bydd seg fram.
                  Han klemte dem inntil seg så de mista pusten og la dem på ryggen i et rolig kast.
                  Likesom ingenting. Det gikk likedan med voksne karer, og med den sterkeste – han som
                  nå sto ved siden av ham på gardsveien – Arnfin Tveit.

            Myke og rappe alle sammen, sterke nok, men spebygde mot en som han, lyslette og pene
                  og godlynte.

            En underlig grend et stykke opp og inn fra dalen. Det hadde vært som å komme til en
                  annen verden, på mange vis en friere. En mye omsnakket gammal grend. Den hadde sine
                  stedegne uskrevne lover som avsidesliggende grender flest, men kvinnene var med om
                  å bestemme på lik fot med mannen, minst det, og de forsøkte å fordele produkter og
                  arbeid så langt råd var. Idag meg, imorra deg. Plassfolk rundt om kunne holde sammen
                  på lignende måte for å berge livet, men ikke som på Moflata.

            På Ner-Tveit hadde han sett det usedvanlige at den nest yngste dattera eide garden
                  og drev den. De eldre brødrene arbeidet for mat og klær den gangen, senere dro de
                  ut i det fremmede.

            Det lå klart i dagen at den eldste, odelsguten, var uskikket, han satt taus i en stol
                  eller sto ubevegelig med bøyd rygg og stirret i grasbakken utenfor, eller satt med
                  fiskestang uten å fiske time etter time nede ved elva, til de hentet ham. Han var
                  vondskremt.

            Paulus hadde spurt om ikke en av karene var den rette til å overta, men nei, folket
                  på Moflata fant at av alle søskenene var det hun som egnet seg best. Motinget, gifte
                  kvinner og menn fra de andre sju gardene hadde henstilt til brødrene å skrive fra
                  seg retten.

            Hun, en myndig kvinne i førtiårsalderen, forsto å drive bedre enn bøndene ellers,
                  het det. Mannen hennes, en morbrors fetter fra Sør-Mo, måtte la henne råde. De omgikk
                  odelslovens strenge paragrafer på Moflata, men ordnet alt i lovlige former. Den som
                  var mest egnet skulle overta, det var best så for familien og grenda.

            *

            Arnfin og Paulus gikk tilbake på en smal vei, et par hjulspor langs åkrene, kornet
                  bølget gult og nesten modent, men glissent på skrinn jord.

            Å ja, men det var godt kønn, og jordeplene artet seg bra. Frostnettene kunne være
                  leie, sa Arnfin, – men det tegnet til en skikkelig høst. Det modnet på Moflata, de
                  hadde sørsola og vestsola.

            De ble stående, så ned en lang bratt skråning mot elva som strømte bred og rolig ut
                  fra det stille Movatnet, hvit og smal videre mellom fjellrabbene til den svingte bak
                  en knaus og forsvant i granskauen langt nedenfor.

            Han tenkte ikke å bygge ut på lenge, kanskje?

            – Eg gjer – – –.

            Han benyttet anledningen siden Arnfin hadde spurt og de to var alene.

            Det kunne være like godt om Arnfin tok med et tjau spreke unge karer og begynte å
                  legge steindemninger straks, slik som Arnfin hadde anvist, slik som han trudde var
                  best. Rennene måtte komme etterpå. Å mye skulle han betale hver enkelt for dagsverket?

            Arnfin stirret forbauset opp på Paulus Ek, det magre litt gamle ansiktet lysnet. Så
                  snart? Var kvikk, han – –. Å, de ville ikke si nei takk. Ungdommene fikk maten og
                  lite klær hjemme på gardene, de manglet penger alle sammen, foreldre som avkom, ikke
                  så mange, kanskje, men noen kroner kunne komme godt med.

            Men – – –, han måtte ikke forlange all verden av dem, de var ikke vant med fast slit,
                  ingen sleit på Moflata, «imorgo» var et mye brukt ord dem imellom. Fant de det for
                  godt ruslet de på skauen midt i arbeidsøkta, bonden sjøl eller en av sønnene eller
                  samtlige, etter som. Det hendte at hele den mannlige befolkningen forduftet og ble
                  borte lenge.

            Men de var greie og snille, og de hørte nå litt på ham om han ikke var urimelig. Han
                  pleide ellers føre dem sammen til dugnad på gardene, de ville ikke finne det merkelig
                  at han tok ledelsen.

            Fire, kanskje fem korte dagsverk i veka gikk an, fra sju morgen til klokka ett eller
                  så, de kom til å kaste mye stein i elva på den tia. Han kjente dem, ja hver en knott.
                  Jo, fire – fem korte dagsverk i veka gikk an, nå på høsten framover før snøen la seg,
                  og så til våren igjen om det så høvde.

            Nei, halvkrona var for lite, ei krone dagen ikke for mye og krona ville de nødig la
                  gå fra seg. Mja, han kunne forsøke med litt mindre, men – – – jo-jo, krona var mye,
                  – – men den fristet.

            De drøftet saka der de sto, og Arnfin kunne ta på seg å lede arbeidet og bestyre det
                  hele for høyst rimelig betaling, føre liste over dagsverkene, sende rapporter til
                  Paulus Ek i byen, hente penger hos prokuratoren og betale ut, og så videre. Var et
                  par hundre kroner i året for mye på han sjøl, kanskje?

            Greitt. Arnfin var til å stole på, der fantes ingen svik. Paulus Ek hadde en av samme
                  slaget i hovedstaden og en på storgarden Eik like oppe i Avdal, foruten en som han
                  stolte bomfast på, – gamle Ane Lykkja, rette moren hans i det skjulte.

            Greitt med tru-tjenere, uten dem beholdt og økte man ikke arv og ervervede midler
                  lett her i verden, uten trutjenere kunne rikmannen og avkommet risikere å bli fant
                  og tjenere sjøl, som alle andre tjenere, – – – visste Paulus Ek.

            Han forsto å velge de beste, men kunne ikke sette en skikkelig setning på papir, langt
                  mindre et brev eller en kontrakt. Slikt arbeid overlot han med glede til dem som gad
                  utføre det for mer og mindre elendig betaling. Han hadde annet å ta seg til. Noe bedre
                  leste han, og hadde kjent det fine byspråket, dansken som bøndene ennå kalte det,
                  helt siden tidligste guttedagene, og nå elleve år i byen, men å snakke det uten å
                  knote, maktet han ikke, og han likte ikke knot.

            Arnfin gjentok at han skulle bestyre så godt han kunne, glad var han nå, den nokså
                  gamle ektemannen til den mye yngre Gro på Bakken.

            Han blei ved henne, tenkte Paulus Ek. – Han tok henne, hun kunne ha gjort det bedre, men Vårherre veit – – –.

            Gro ventet utålmodig med dekket bord, og prokuratoren mumlet ergerlig, men satte geneverkrukka
                  på bordet og bød Arnfin på et glass.

            De hostet og harket begge to, og Arnfin sa at det smakte av veggelus, men godt gjorde
                  det. Han hentet sitt eget kønnbrennevin, men prokuratoren løftet den beinmagre kloa
                  og nektet å krepere på Tveit. Snart etter tok han risikoen og måtte medgi at det var
                  fint, som pottbrennevin, whisky. En smak til, takk.

            Paulus Ek merket seg fornøyd at Arnfin ikke tømte glasset, neste gang skjenkte han
                  i noen dråper.

            Etter middagen kokte prokuratoren sterk kaffe på trefot i grue-kjøkkenet og inviterte
                  så Gro og Arnfin med til dalen. Plass hadde han mer enn nok av, og han kunne garantere
                  maten.

            Mye av en ære å bli buden dit, og Gro ville mer enn gjerne, hun hadde ikke sett stordalen
                  på aldri så lenge, og de forsømte ingenting. De unge stelte likevel mest på Tveit,
                  de gamle passet nok på.

            Prokuratoren hadde slukt et par drammer til av Arnfins brennevin, de og den beksterke
                  kaffen virket, han lo og maste og måtte bort straks fra kjerring-styrte garder og
                  skire middelalderen ellers.

            Arnfin skjøt lunt inn at oppholdet på Moflata hadde forynget ham, bare han ikke gikk
                  bort og giftet seg igjen – – –.

            – Et lykkelig resultat gjør den unge håpefull, den gamle tilfreds, min gode Arnfin,
                  det er like godt for helsen som din skrekkelige byggmelsgrøt og din stenhårde sengemadrass.

            Etter seks døgns hvile hadde den tunge adstadige prokuratorgampen samlet krefter og
                  mot; den var ikke til å stagge foran karjolen og styrtet av sted i vill fart på den
                  lange veien til prokurator-stallen, men oppdaget omsider at det lønte seg å spare
                  på kreftene, skjønt den smale kronglete bygdeveien helte nedover for det meste. Prokuratoren
                  satt fastbundet med stram lærrem mot det høye ryggstøet, han gynget og sov.

            Men Blakken løp i jevnt sikkert fjordingstrav, uthvilt og våken med Gro Tveit og Paulus
                  Ek i den nye engelskkjerra. I kneiker og bakker gikk de ved siden, kløv opp i kjerra
                  igjen på toppene, og Gro snakket alvorlig, og blid og smilende som mora, og fortalte.
                  Han sa ikke mye, han ga vennlige svar i dyp bass.

            Herregud, de hadde ikke kommet til noen slags forståelse den gangen, hun hadde ventet
                  sårt, forstått også, men ventet og ventet. De nærmeste og farmor hans, gamle Aaste
                  på Eik hadde advart henne, fetter og kusine var for nært slektskap, men – – –. En
                  grufull pine.

            Så begrep hun endelig, og blant andre kom Arnfin, da, vaksin og pen kar, hun likte
                  ham best av de andre – – – Han hadde fridd til henne mange ganger før. Motvillig tok
                  hun ham.

            Arnfin og hun, ja gildt hadde de hatt det sammen, det var nå blitt slik. Arnfin hadde
                  spart henne for alt som slit het, ikke at noen sleit for mye på Moflata, forresten.
                  Var han tilfreds i ekteskapet? At de ikke hadde flere barn, da?

            Han røpet ingenting, selv ikke til henne, han nikket fraværende, det kunne oppfattes
                  som om alt var i beste orden. Men han tilsto kort at det også for ham hadde vært en
                  fæl tid den gangen for over tjue år siden – det visste hun nok – og han tenkte ofte
                  på henne fremdeles.

            Under kjøreturen forentes de i fortrolighet og forståelse, i et fornyet avklaret vennskap.
                  Det gjorde dem godt å snakke ut.

            Langt bakenfor kom en velbrukt stolkjerre ramlende med Arnfin. Hesten, en stuttvokst
                  arbeidsgamp var avlet og innavlet på Moflata som folket der. Den likte ikke fart,
                  aller minst når den skulle bort fra den kjære grenda. Nedenfor Mobakkene lå en fremmed,
                  farlig bygd, like ufyselig hver eneste gang.

